ΓΡΑΠΤΗ ΕΡΩΤΗΣΗ E-3285/98

υποβολή: Marialiese Flemming (PPE) προς το Συμβούλιο

(10 Νοεμβρίου 1998)

Θέμα: Προσπάθειες του Συμβουλίου για την επίτευξη ενιαίων προδιαγραφών ασφάλειας στους πυρηνικούς σταθμούς ηλεκτροπαραγωγής της Ευρωπαϊκής Ένωσης

Κατά το 1975(1) και το 1992(2), το Συμβούλιο των Υπουργών ενέκρινε ψηφίσματα σχετικά με τα "τεχνολογικά προβλήματα ως προς την ασφάλεια της πυρηνικής ενέργειας". Στα ψηφίσματα αυτά ζητείται η σταδιακή εναρμόνιση των προδιαγραφών και κριτηρίων ασφάλειας ούτως ώστε να εξασφαλισθεί ένα ισότιμο και επαρκές επίπεδο προστασίας του πληθυσμού και του περιβάλλοντος από τους κινδύνους ακτινοβολίας που προκαλούν οι δραστηριότητες στον τομέα της πυρηνικής ενέργειας. Δεδομένου ότι η Συνθήκη Ευρατόμ δεν προβλέπει σχετικές νομοθετικές διατάξεις, το ψήφισμα αυτό είναι ιδιαίτερα σημαντικό.

Ποιες ενιαίες προδιαγραφές ασφάλειας έχουν έως τώρα εφαρμοσθεί, σύμφωνα με τα ανωτέρω ψηφίσματα; Ποια μέτρα λαμβάνει το Συμβούλιο για να προωθήσει στο μέλλον τη δημιουργία ενιαίων προδιαγραφών ασφάλειας; Προβλέπονται και άλλα ψηφίσματα του Συμβουλίου σχετικά με το θέμα αυτό;

Απάντηση

(29 Μαρτίου 1999)

1. To Συμβούλιο επιθυμεί να επαναβεβαιώσει ότι αποδίδει πολύ μεγάλη σημασία στην πυρηνική ασφάλεια. Άλλωστε σε αυτό το πλαίσιο ενέκρινε τα δύο ψηφίσματα τα οποία μνημονεύει το αξιότιμο μέλος του Κοινοβουλίου και παρακολουθεί προσεκτικά την εφαρμογή τους από την Επιτροπή, τα κράτη μέλη και τις αντίστοιχες βιομηχανίες.

Το Συμβούλιο υπενθυμίζει ότι η αρμοδιότητα και η ευθύνη για τον ασφαλή σχεδιασμό, την κατασκευή και την εκμετάλλευση μιας πυρηνικής εγκατάστασης ανήκει στο κράτος μέλος στη δικαιοδοσία του οποίου υπάγεται αυτή η εγκατάσταση· επίσης υπενθυμίζει το συμπληρωματικό κοινοτικό κεκτημένο στον τομέα της πυρηνικής ασφάλειας, το οποίο βασίζεται στη συνθήκη ΕΚΑΕ, και ιδίως στο Κεφάλαιο 3 (Υγειονομική προστασία).

2. Στην έκθεσή της της 13ης Δεκεμβρίου 1993 με τίτλο "Για τη δημιουργία ενός συνόλου κριτηρίων και απαιτήσεων ασφάλειας αναγνωρισμένου σε κοινοτικό επίπεδο και τη διάδοση μιας κοινής φιλοσοφίας σε θέματα ασφάλειας σε όλη την Ευρώπη"(3), η οποία απευθύνεται και στο Ευρωπαϊκό Κοινοβούλιο, η Επιτροπή εξέτασε λεπτομερώς την πρόοδο που σημειώθηκε όσον αφορά την εφαρμογή αυτών των δύο ψηφισμάτων.

Το Συμβούλιο θα εξετάσει βεβαίως κάθε νέα έκθεση που η Επιτροπή θα κρίνει σκόπιμο να τους υποβάλει σχετικά με αυτό το θέμα.

3. Εξάλλου, το Συμβούλιο εφιστά την προσοχή στο γεγονός ότι στις 7 Δεκεμβρίου 1998, εξέδωσε την απόφαση για την προσχώρηση της Ευρωπαϊκής Κοινότητας Ατομικής Ενέργειας στη Σύμβαση για την πυρηνική ασφάλεια.

Στόχος της σύμβασης αυτής είναι να επιτευχθεί και να διατηρηθεί ένα υψηλό επίπεδο πυρηνικής ασφάλειας παγκοσμίως, μέσω εθνικών μέτρων και διεθνούς συνεργασίας, καθώς και να εφοδιαστούν οι πυρηνικές εγκαταστάσεις με αποτελεσματικά συστήματα προστασίας από τους ενδεχόμενους κινδύνους, ώστε τα άτομα, η κοινωνία και το περιβάλλον να προστατεύονται από τις επιβλαβείς συνέπειες των ιοντιζουσών ακτινοβολιών που εκπέμπονται από τις εν λόγω εγκαταστάσεις.

4. Το Συμβούλιο ενέκρινε επίσης, στις 7 Δεκεμβρίου 1998, συμπεράσματα για την πυρηνική ασφάλεια στο πλαίσιο της διεύρυνσης της Ευρωπαϊκής Ένωσης, προκειμένου να εξασφαλισθεί ότι ένα υψηλό επίπεδο πυρηνικής ασφάλειας παραμένει θέμα προτεραιότητας κατά τη διαδικασία προσχώρησης· μεταξύ άλλων θα πρέπει οι υποψήφιες χώρες να υποστηριχθούν ώστε να εξασφαλίσουν ότι τα επίπεδα τεχνολογικής και λειτουργικής ασφάλειας είναι σύμφωνα προς τις πρακτικές που ισχύουν σήμερα στην Ευρωπαϊκή Ένωση.

(1) ΕΕ C 185 της 14.8.1975, σελ. 1.

(2) ΕΕ C 172 της 8.7.1992, σελ. 2.

(3) COM(93)649 final.